Il-presepju u l-Hanukkah tqiegħdu ħdejn xulxin fil-Belt. Fr Deo Debono ma qabilx li dawn tqiegħdu fejn xulxin. Wara ġimgħat jistennew li jintrama l-presepju, ilbieraħ tqiegħdet ħdejh il-Hannukah. Ħafna ma qablux magħha. Fosthom Fr Deo Debono. "Ftit taż-żmien ilu, meta beda l-armar tal-Milied, kulħadd beda jgerger li ma hemmx il-presepju. Għenna l-Ministeru u dan presepju fl-aħħar tpoġġa wara li għamilna ġimagħtejn nisimgħu fuq ir-radju u fuq Faceboook li ma hemmx presepju." Wara li tqiegħed il-presepju, ilbieraħ tpoġġiet il-Hanukkah, viċin ħafna tal-presepju, tant li taħsibha li hi parti minnu. "Ilbieraħ xi ħadd poġġa l-kandelabru tal-Hanukkah mal-ġenb ta' dan il-presepju. Bħalma aħna l-Insara nieħdu l-opportunità biex niċċelebraw il-Milied, ħaddieħor għandu jkollu d-dritt li jingħata l-opportunità li jiċċelebra l-fidi tiegħu." Però, Fr Deo ma qabilx li tpoġġew fejn xulxin. "Jiena gergirt għax tqiegħdu ħdejn xulxin. Aħna nemmnu li l-presepju jfakkarna li Alla sar bniedem bħalna biex jagħtina s-salvazzjoni. Issa l-Hannukah hija simbolu ta' fidi differenti minn tagħna. Fuq kollox, tisħaq li Kristu mhuwiex veru l-iben t'Alla magħmul bniedem. Tisħaq li Kristu mhuwiex veru l-Messija. Qisek għandek kampanja u maġenb tagħmillu tal-abort proprju meta ħa jagħmel il-kampanja. Jissuġġerixxi l-bżonn li ma jkunux fejn xulxin. "Dan huwa nuqqas ta' ippjanar u nuqqas ta' serjetà min-naħa ta' min ta l-permess biex jitpoġġew hemm. Għandhom jitpoġġew f'postijiet differenti. Jekk hemm bżonn jinqala' l-presepju u jitqiegħed xi mkien ieħor." Inti x'taħseb?
"Jekk hemm bżonn jinqala' l-presepju. M'għandhomx ikunu fejn xulxin" - Fr Deo Debono